Απάντηση σε δημοσιεύματα που αναπαράγονται σε τουρκικά ΜΜΕ, σύμφωνα με τα οποία η Ελληνική Ακτοφυλακή πυροβόλησε σκάφος μεταναστών στα ανοιχτά του Τσεσμέ της Σμύρνης, ενώ αυτό κατευθυνόταν προς τη Χίο, δίνει το αρχηγείο του Λιμενικού Σώματος-Ελληνικής Ακτοφυλακής.

Όπως σημειώνει, βραδινές ώρες της περασμένης Τρίτης, πλωτό περιπολικό της Λιμενικής Αρχής Χίου, στο πλαίσιο περιπολίας του, εντόπισε στη θαλάσσια περιοχή ανατολικά του Βροντάδου Χίου και εντός ελληνικών χωρικών υδάτων, θαλαμηγό ταχύπλοο σκάφος, μήκους περίπου 15 μέτρων, να κινείται ύποπτα με πορεία βορειοδυτική. Στη θέα του περιπολικού σκάφους, το ταχύπλοο έσβησε τα φώτα του και ανέπτυξε μεγάλη ταχύτητα με κατεύθυνση τις απέναντι τουρκικές ακτές, κάνοντας επικίνδυνους ελιγμούς εναντίον του περιπολικού σκάφους.

Σύμφωνα με το λιμενικό, το συγκεκριμένο θαλαμηγό σκάφος έχει απασχολήσει και στο παρελθόν με αρκετά συμβάντα μεταφοράς μεταναστών, τους οποίους αποβίβαζε στην ευρύτερη περιοχή όπου έλαβε χώρα το εν λόγω συμβάν, χωρίς να έχει καταστεί δυνατή μέχρι σήμερα η ακινητοποίησή του και η σύλληψη των μελών του πληρώματός του.

Το αρχηγείο εξηγεί πως, «στο πλαίσιο των επιχειρησιακών διαταγών, έγιναν από το πλωτό του, εντός των ελληνικών χωρικών υδάτων, οι προβλεπόμενοι ελιγμοί ακινητοποίησης κι αποφυγής του ταχύπλοου, με χρήση προβολέα, μεγαφώνων, καθώς επίσης και με τη ρίψη προειδοποιητικών βολών σε ασφαλή τομέα, με αρνητικά αποτελέσματα ως προς την ακινητοποίησή του.

Προς συνδρομή έσπευσαν στην εν λόγω θαλάσσια περιοχή το ΠΑΘ 050 και το ναυαγοσωστικό 518 του λιμενικού, τα οποία ομοίως προσπάθησαν να ακινητοποιήσουν το ταχύπλοο με αρνητικά αποτελέσματα.

Τελικά το ύποπτο θαλαμηγό σκάφος εξήλθε των ελληνικών χωρικών υδάτων με πορεία προς τις έναντι τουρκικές ακτές» καταλήγει το αρχηγείο του Λιμενικού Σώματος-Ελληνικής Ακτοφυλακής.